***Αθήνα, 18 Ιανουαρίου 2024***

**ΔΕΛΤΙΟ ΤΥΠΟΥ**

«**Βαρόμετρο ΚΕΕΕ»: Σταθερά βελτιούμενοι βασικοί δείκτες της επιχειρηματικότητας, αλλά και ανησυχία από τις ΜμΕ λόγω του πληθωρισμού που μειώνει τη ζήτηση.**

**Ι. Μασούτης: «Οι ελληνικές επιχειρήσεις εκτιμούν ότι με τη σταθερότητα σε βασικούς τομείς της οικονομίας μπορούν να επιτύχουν τους στόχους τους για ανάπτυξη και πρόοδο. Ωστόσο, πρέπει να ληφθούν μέτρα για τον πληθωρισμό»**

**Σχετικά σταθεροί, με ελαφρά τάση βελτίωσης, σε σχέση με τον Νοέμβριο του 2022, εμφανίζονται οι δείκτες του «Βαρόμετρου ΚΕΕΕ» αναφορικά με τις επιχειρήσεις, μιας έρευνας που διεξήγαγε η «PALMOS ANALYSIS». Αυξάνεται κατά δύο μονάδες η αισιοδοξία των επιχειρήσεων για το επόμενο εξάμηνο και μειώνεται κατά τέσσερις μονάδες η απαισιοδοξία για το ίδιο διάστημα**.  Η αποτίμηση του εξαμήνου που πέρασε από τις επιχειρήσεις που συμμετείχαν στην έρευ­να εμφανίζεται ουδέτερη, καθώς το ποσοστό όσων δηλώνουν ότι ο κύκλος εργασιών τους αυ­ξή­θηκε βρίσκεται στο 28%, έναντι 30% όσων δηλώνουν ότι μειώ­θη­κε και 41% που δηλώνουν ότι παρέμεινε στα ίδια επίπεδα. Σταθερά θετικές οι εκτιμήσεις για την εξέλιξη της οικο­νο­μικής κατάστασης της χώρας και των πωλήσεων των επιχειρήσεων, ενώ αυξάνονται και οι εκτιμήσεις για την εξέλιξη της απασχόλησης.

**«Πλεόνασμα αισιοδοξίας» καταγράφεται στον τομέα των κατασκευών**, αλλά όχι και στον τομέα του εμπορίου και στις πολύ μικρές επιχειρήσεις. Οι επιχειρήσεις αναμένουν περιορισμό της ρευστότητας καθώς, μετά την εντυπωσιακή βελτίωση των προσδοκιών το Μάιο του 2023, οι σχετικοί δείκτες επιστρέφουν στα επίπεδα του Νοεμβρίου 2022

**«Οι ελληνικές επιχειρήσεις εκτιμούν ότι με τη σταθερότητα σε βασικούς τομείς της οικονομίας μπορούν να επιτύχουν τους στόχους τους για ανάπτυξη και πρόοδο**. Θα είναι σε θέση να ξεπεράσουν τα προβλήματα που αντιμετωπίζουν σε διεθνές περιβάλλον, καθώς η αστάθεια στην μέση ανατολή και οι εξελίξεις στο διεθνές εμπόριο τις επηρεάζουν άμεσα. Ωστόσο, όπως δείχνουν ορισμένοι δείκτες του «Βαρόμετρου ΚΕΕΕ»,   η κυβέρνηση πρέπει να συνεχίσει τις μεταρρυθμίσεις που διευκολύνουν το επενδυτικό περιβάλλον και να τονώσει με μέτρα τις μικρές και μεσαίες επιχειρήσεις, αντιμετωπίζοντας παράλληλα των πληθωρισμό που πλήττει όλη την αγορά, το εμπόριο και τις επιχειρήσεις της παραγωγής»  δήλωσε**ο πρόεδρος της ΚΕΕΕ, κ. Ιωάννης Μασούτης.**